SL Uradni list Evropske unije C 165/7

RAZPIS ZA ZBIRANJE PREDLOGOV

„Podpora za ukrepe za informiranje v zvezi s kohezijsko politiko EU“

(2018/C 165/08)

1. Cilji in teme

To je razpis za zbiranje predlogov za financiranje ukrepov za informiranje, kakor so opredeljeni v členu 58(f) Uredbe (EU) št. 1303/2013 Evropskega parlamenta in Sveta (1), z odobrenimi proračunskimi sredstvi za leto 2018, kot je bilo najavljeno v Sklepu Komisije C(2018) 763 z dne 14. februarja 2018 (2).

Evropska komisija želi s tem razpisom za zbiranje predlogov izbrati morebitne upravičence za izvajanje vrste ukrepov za informiranje (3), ki jih sofinancira EU. Glavni cilj je zagotoviti podporo za pripravo in razširjanje informacij ter vsebin, povezanih s kohezijsko politiko EU (4), pri čemer je treba spoštovati popolno uredniško neodvisnost udeleženih akterjev.

Posebni cilji tega razpisa za zbiranje predlogov so:

— spodbujanje boljšega razumevanje vloge kohezijske politike pri podpiranju vseh regij EU,

— povečanje ozaveščenosti o projektih, ki jih financira EU – zlasti v okviru kohezijske politike – in njihovem vplivu na življenja ljudi,

— širjenje informacij in spodbujanje odprtega dialoga o kohezijski politiki, njenih rezultatih, njeni vlogi pri doseganju prednostnih nalog politike EU in njeni prihodnosti,

— spodbujanje državljanske udeležbe pri vprašanjih, povezanih s kohezijsko politiko, in spodbujanje sodelovanja državljanov pri določanju prihodnjih prednostnih nalog te politike.

Predlogi morajo ponazarjati in ocenjevati vlogo kohezijske politike pri uresničevanju prednostnih nalog politike Evropske komisije ter obravnavanju sedanjih in prihodnjih izzivov za EU, njene države članice, regije in lokalno raven. Natančneje, nanašati bi se morali na prispevek kohezijske politike k:

— spodbujanju ustvarjanja novih delovnih mest, rasti in naložbam na regionalni in nacionalni ravni ter izboljšanju kakovosti življenja državljanov,

— uresničevanju glavnih prednostnih nalog EU in držav članic, med katerimi so, poleg ustvarjanja delovnih mest in rasti, boj proti podnebnim spremembam, varstvo okolja ter spodbujanje raziskav in inovacij,

— krepitvi gospodarske, socialne in teritorialne kohezije v EU ter zmanjšanju razlik med državami in regijami EU ter znotraj njih,

— omogočanju, da regije izkoristijo globalizacijo, tako da najdejo svojo tržno nišo v svetovnem gospodarstvu,

— okrepitvi evropskega projekta, saj kohezijska politika služi neposredno državljanom EU.

2. Upravičeni vložniki

Upravičeni vložniki (glavni vložniki in sovložniki ter morebitni povezani subjekti) morajo biti pravne osebe, ustanovljene in registrirane v državi članici EU. Primeri upravičenih vložnikov (5):

— medijske organizacije/tiskovne agencije (televizija, radio, tisk, spletni mediji, novi mediji, kombinacija različnih medijev),

— neprofitne organizacije,

— univerze in izobraževalne ustanove,

— raziskovalna središča in možganski trusti,

— društva v evropskem interesu,

— zasebni subjekti,

— javni organi (6) (nacionalni, regionalni in lokalni), razen organov, odgovornih za izvajanje kohezijske politike v skladu s členom 123 Uredbe (EU) št. 1303/2013.

Fizične osebe ter subjekti, ustanovljeni samo za namen izvedbe projektov v okviru tega razpisa za zbiranje predlogov, niso upravičeni vložniki.

Za vložnike iz Velike Britanije: merila za upravičenost morajo biti izpolnjena za celotno trajanje nepovratnih sredstev. Če Združeno kraljestvo izstopi iz Evropske unije v obdobju, za katero so bila dodeljena nepovratna sredstva, brez sklenitve sporazuma z EU, ki zagotavlja, da so britanski vložniki še naprej upravičeni do sredstev, boste prenehali prejemati finančna sredstva EU (pri čemer boste v projektu še naprej sodelovali, če bo to mogoče) ali pa boste morali projekt opustiti na podlagi člena II.17 sporazuma o nepovratnih sredstvih.

Vložniki, ki so sodelovali v razpisu, ki ga je Evropska komisija objavila leta 2017 (razpis za zbiranje predlogov, „Podpora ukrepom za informiranje v zvezi s kohezijsko politiko EU“) (7), so upravičeni ne glede na izid svoje prejšnje vloge.

3. Merila za izključitev in izbor

Vložnik (glavni vložnik in sovložniki) in povezani subjekti morajo podpisati častno izjavo, s katero potrjujejo, da niso v kateri od situacij iz člena 106(1) in člena 107 finančne uredbe (FU) (8) (ki zadevata izključitve in zavrnitve sodelovanja v postopku).

Vložnik (glavni vložnik in sovložniki) mora imeti strokovne kompetence in ustrezne kvalifikacije, potrebne za izvedbo predlaganega ukrepa za informiranje, ter stalna in zadostna finančna sredstva za izvajanje svoje dejavnosti v celotnem obdobju, v katerem se izvaja projekt, ali v letu, za katerega se dodelijo nepovratna sredstva, ter za prispevanje k financiranju ukrepa.

4. Merila za dodelitev

Različna orodja in dejavnosti, vključeni v projekt, morajo biti medsebojno povezani, imeti jasen konceptualni pristop in jasno opredeljevati rezultate, ki jih je treba doseči. Poleg tega morajo imeti znatni učinek, ki ga je mogoče izmeriti z ustreznimi kazalniki. Imeti morajo regionalno usmeritev.

Vloge bodo ocenjene na podlagi naslednjih meril:

Merila Elementi, ki jih je treba upoštevati Uteži (v točkah) 1. Pomembnost ukrepa in prispevek k ciljem razpisa za zbiranje predlogov — Pomembnost ciljev predloga z vidika ciljev in prednostnih nalog iz razpisa za zbiranje predlogov — Pomembnost vrst ukrepov za informiranje, ki se uporabljajo v zvezi z regijami — Dodana vrednost k obstoječim pobudam po regijah v Evropi — Inovativni značaj projekta z vidika razvoja področja komuniciranja, npr. multimedijska razsežnost predlaganega ukrepa 30 točk (najnižji prag 50 %) 2. Ozaveščanje in učinkovitost ukrepa — Posebni, merljivi, dosegljivi in ustrezni cilji v smislu ozaveščanja in razširjanja informacij — Potencial načrta ozaveščanja (vključno, na primer, s časovnim razporedom predvajanja, kanali razširjanja in številom zagotovljenih stikov na podlagi prejšnjih evidenc), da čim bolj poveča doseg ciljnega občinstva na lokalni, regionalni, večregionalni in nacionalni ravni (multiplikacijski učinek), na primer prek sodelovanja vložnikov z mrežami in/ali regionalnimi akterji/mediji — Učinkovitost predlaganih metod za doseganje ciljev tega razpisa, vključno z metodami za ustvarjanje vsebin, mehanizmi za zagotovitev uredniške neodvisnosti in metodami za izgradnjo tehničnih rešitev — Načrtovano oglaševanje dejavnosti in metode za razširjanje rezultatov — Ukrepi za spremljanje napredka — Metodologija za naknadno ocenjevanje — Možnosti za nadaljevanje projekta po obdobju, za katero se prosi za podporo EU 40 točk (najnižji prag 50 %) 3. Učinkovitost ukrepa — Stroškovna učinkovitost glede na predlagane vire, ob upoštevanju stroškov in pričakovanih rezultatov 20 točk (najnižji prag 50 %) 4. Organizacija projektne skupine in kakovost vodenja projekta — Kakovost predlaganih mehanizmov usklajevanja, sistemov nadzora kakovosti in ureditve za obvladovanje tveganj — Kakovost dodelitve nalog za izvajanje dejavnosti iz predlaganega ukrepa 10 točk (najnižji prag 50 %)

Za kakovost predloga bo dodeljenih največ 100 točk. Najmanjše zahtevano število skupnih točk je 60 od 100 točk, pri vsakem merilu pa je treba doseči najmanj 50 %. Na razvrstitveni seznam bodo vključeni samo predlogi, ki dosežejo zgoraj navedene pragove glede kakovosti. Doseganje praga ne pomeni samodejne dodelitve nepovratnih sredstev.

5. Proračun in trajanje projekta

Skupni proračun, namenjen sofinanciranju ukrepov za informiranje v okviru tega razpisa, je ocenjen na 5 000 000 EUR.

Znesek nepovratnih sredstev bo znašal najmanj 70 000 EUR in največ 300 000 EUR. Nepovratna sredstva EU bodo dodeljena v obliki povračila do 80 % dejanskih upravičenih stroškov ukrepa. Vložniki morajo zagotoviti sofinanciranje za preostali znesek iz lastnih virov.

Komisija si pridržuje pravico, da ne razdeli vseh razpoložljivih sredstev.

Projekt lahko traja največ 12 mesecev.

6. Časovni razpored in rok za oddajo vlog

Faze Datum in ura Rok za vložitev vlog 28. junij 2018 Obdobje ocenjevanja (okvirno) Od julija do septembra 2018 Obveščanje vložnikov (okvirno) Oktober 2018 Podpis sporazumov o nepovratnih sredstvih (okvirno) December 2018/januar 2019

7. Dodatne informacije

Obrazci za vlogo ter dodatne informacije o razpisu za zbiranje predlogov so na voljo v navodilih za vložnike na spletni strani http://ec.europa.eu/regional_policy/sl/newsroom/funding-opportunities/calls-for-proposal/.

Vloge morajo izpolnjevati zahteve iz zgoraj navedenih navodil za vložnike.

(1) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).

(2) http://ec.europa.eu/regional_policy/sources/tender/pdf/official/2018_financing_decision_ta.pdf.

(3) Za namene tega razpisa za zbiranje predlogov pomeni „ukrep za informiranje“ neodvisen in povezan niz dejavnosti informiranja v zvezi s kohezijsko politiko EU.

(4) S tem razpisom za zbiranje predlogov Evropska komisija podpira ukrepe za informiranje v zvezi s kohezijsko politiko EU, ki se izvaja prek treh osrednjih skladov: Evropskega sklada za regionalni razvoj (ESRR), Kohezijskega sklada in Evropskega socialnega sklada (ESS). V tem smislu so upravičeni projekti, ki obravnavajo vpliv katerega koli od teh treh skladov v regiji.

(5) Neizčrpen seznam.

(6) Subjekti javnega prava ali subjekti zasebnega prava, ki opravljajo javne storitve.

(7) UL C 282, 26.8.2017, str. 10.

(8) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).